জন্মদিন: ১ জুন, ১৯৭৩।
জন্মস্থান: কলকাতা।
স্কুল/কলেজ: প্রথমে সাউথ পয়েন্ট স্কুল। তারপর সেন্ট জেভিয়ার্স কলেজ।
প্রিয়তম মানুষ: বাবা বনজ মুখোপাধ্যায়। উনি যখন মারা যান, তখন আমার ১৯ বছর বয়স।
সারা রাত গল্প করার মতো বন্ধু: পারমিতা। ও আমার ছোটবেলার বন্ধু। আমার বেস্ট ফ্রেন্ড।
 
আবার জন্মালে: বৌদ্ধায়ন মুখোপাধ্যায়েরই ইমপ্রুভ্‌ড ভার্সন হয়ে জন্মাতে চাই!
প্রথম দর্শনে প্রেম: অবশ্যই হয়। এখনও হয়ে চলেছে (হাসি)!
ভূত দেখলে কী করবেন: ভূতে বিশ্বাস করি না! তবু যদি দেখা হয়, একটাই কথা জানতে চাইব, ‘তুমি কি মানুষে বিশ্বাস করো’?
 
পছন্দের জাঙ্ক ফুড: জিলিপি। আমি জিলিপি-অন্তপ্রাণ!
 
কোন শব্দটা দিনে বেশিবার ব্যবহার করেন: একটা সময় ‘জিন্দেগি মে নেহি হোগা’ কথাটা খুব বলতাম। এখনও করি কি না, সেটা ঠিক বলতে পারব না!
কার ক্লোন বানিয়ে বাড়িতে রাখতে চান: পি কে বন্দ্যোপাধ্যায়ের। আমরা বাঙালি তো, তাই পশ্চাদ্দেশে লাথি না পড়লে কেউ কাজ করে না। ওঁর ভোকাল টনিকটা আমার দৈনন্দিন জীবনে খুব কাজে আসবে (হাসি)!
শ্রেষ্ঠ পাওয়া উপহার: এক জন্মদিনে স্ত্রী মোনা আমাকে চাঁদের একটুকরো জমি উপহার দিয়েছিল। সেটাই। আমেরিকার একটা সংস্থা চাঁদের জমি বিক্রি করে। জমি-সংক্রান্ত যাবতীয় কাগজপত্রও আমার কাছে রয়েছে।
সবচেয়ে আনন্দের দিন: যেদিন মেয়ে টুসকি জন্মালো। ওর মাত্র ৪৫ মিনিট বয়স, যখন প্রথমবার কোলে নিয়েছিলাম। অসাধারণ অনুভূতি! 
সবচেয়ে দুঃখের দিন: যেদিন বাবা চলে গেলেন। ৬ জুন, ১৯৯২।
 
প্রথম ব্রেক: তখন কলকাতার এক বিজ্ঞাপন সংস্থায় কাজ করি। সৌরভ গঙ্গোপাধ্যায়কে নিয়ে অভিজিৎ চৌধুরীর একটা বিজ্ঞাপন শ্যুট করার কথা ছিল। কিন্তু অভিজিৎ ভুটান বেড়াতে যাওয়ায় ওই কাজটা আমাকে করতে হয়। বলতে গেলে, সেটাই আমার প্রথম ব্রেক।
অবসেশন: খাবার। আমি বড্ড ফুডি!
 
যদি একদিনের রাজা হন: সারাদিন ঘুমিয়ে কাটাবো। ইদানীং ভাল করে ঘুমনো আর হয়ই না! রাজা হলে কেউ আমাকে ঘুম থেকে তোলার স্পর্ধা দেখাবে না।
 
রাগ হলে: জাস্ট চুপ করে যাই। তখন কেউ আমার উপস্থিতি টের পায় না।
ছবি আঁকতে দিলে কার ছবি আঁকবেন: যে ছবিটা চিরকাল এঁকে এসেছি। ছোটবেলায় শেখা পাহাড়ি গ্রামের ছবি। সূর্য, পাহাড়, গ্রাম— এই সব!
বিপদে পড়লে কাকে প্রথম ফোন করবেন: নিঃসন্দেহে স্ত্রী’কে।